CELEX: 32021D1359
Language: el
Date: 2021-06-30 00:00:00
Title: Απόφαση (ΕΕ) 2021/1359 της Επιτροπής της 30ής Ιουνίου 2021 με την οποία επιτρέπεται στη Γερμανία να εφαρμόσει παράταση ορισμένων περιόδων που καθορίζονται στα άρθρα 2 και 3 του κανονισμού (ΕΕ) 2021/267 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2021) 4638] (Το κείμενο στη γερμανική γλώσσα είναι το μόνο αυθεντικό)

16.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 293/10
               
            
         ΑΠΟΦΑΣΗ (ΕΕ) 2021/1359 ΤΗΣ ΕΠΙΤΡΟΠΗΣ
         της 30ής Ιουνίου 2021
         με την οποία επιτρέπεται στη Γερμανία να εφαρμόσει παράταση ορισμένων περιόδων που καθορίζονται στα άρθρα 2 και 3 του κανονισμού (ΕΕ) 2021/267 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2021) 4638]
            
         
         (Το κείμενο στη γερμανική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2021/267 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2021, για τη θέσπιση ειδικών και προσωρινών μέτρων λόγω της συνεχιζόμενης κρίσης της νόσου COVID-19 σχετικά με την ανανέωση ή παράταση ορισμένων πιστοποιητικών, αδειών και εγκρίσεων, την αναβολή ορισμένων περιοδικών ελέγχων και περιοδικής κατάρτισης σε ορισμένους τομείς της νομοθεσίας για τις μεταφορές και την παράταση ορισμένων περιόδων που αναφέρονται στον κανονισμό (ΕΕ) 2020/698 (1), και ιδίως το άρθρο 2 παράγραφος 8 και το άρθρο 3 παράγραφος 4,
         Εκτιμώντας τα ακόλουθα:
         
                     (1)
                  
                  
                     Με το άρθρο 2 παράγραφος 1 του κανονισμού (ΕΕ) 2021/267 παρατείνονται οι προθεσμίες για την ολοκλήρωση από κάτοχο πιστοποιητικού επαγγελματικής ικανότητας (στο εξής: ΠΕΙ) της περιοδικής κατάρτισης, οι οποίες διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021. Με το άρθρο 2 παράγραφος 3 του εν λόγω κανονισμού παρατείνεται η ισχύς της αντίστοιχης σήμανσης του εναρμονισμένου ενωσιακού κωδικού «95».
                  
               
                     (2)
                  
                  
                     Με το άρθρο 2 παράγραφος 5 του κανονισμού (ΕΕ) 2021/267 παρατείνεται η ισχύς των δελτίων επιμόρφωσης οδηγού που αναφέρονται στο παράρτημα II της οδηγίας 2003/59/ΕΚ του Ευρωπαϊκού Κοινοβουλίου και του Συμβουλίου (2), τα οποία διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (3)
                  
                  
                     Με το άρθρο 3 παράγραφος 1 του κανονισμού (ΕΕ) 2021/267 παρατείνεται η ισχύς των αδειών οδήγησης οι οποίες διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (4)
                  
                  
                     Με επιστολή της 18ης Μαΐου 2021, η Γερμανία υπέβαλε αιτιολογημένο αίτημα για την έγκριση παράτασης ορισμένων περιόδων που καθορίζονται στα άρθρα 2 και 3 του κανονισμού (ΕΕ) 2021/267. Η Γερμανία διαβίβασε πρόσθετες πληροφορίες προς υποστήριξη του αιτήματός της με επιστολή που απέστειλε στις 28 Μαΐου 2021.
                  
               
                     (5)
                  
                  
                     Με το αιτιολογημένο αίτημά της, η Γερμανία ζητά, πρώτον, την έγκριση παράτασης κατά τρεις μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 2 παράγραφος 1 του κανονισμού (ΕΕ) 2021/267, για τους σκοπούς της διάταξης αυτής και του άρθρου 2 παράγραφος 3· δεύτερον, την έγκριση παράτασης κατά τρεις μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 2 παράγραφος 5 του εν λόγω κανονισμού· και, τέλος, την έγκριση παράτασης κατά τρεις μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 3 παράγραφος 1 του εν λόγω κανονισμού.
                  
               
                     (6)
                  
                  
                     Σύμφωνα με τις πληροφορίες που διαβίβασε η Γερμανία, η ολοκλήρωση της περιοδικής κατάρτισης και η πιστοποίησή της, η σήμανση του εναρμονισμένου ενωσιακού κωδικού «95» και η ανανέωση των δελτίων επιμόρφωσης οδηγού ενδέχεται να παραμείνουν ανέφικτες και πέραν της 30ής Ιουνίου 2021 στο εν λόγω κράτος μέλος, λόγω των μέτρων που έχουν ληφθεί για την πρόληψη ή την ανάσχεση της εξάπλωσης της νόσου COVID-19.
                  
               
                     (7)
                  
                  
                     Η Γερμανία εκτιμά ότι κάθε χρόνο πραγματοποιούνται περίπου 300 000 μαθήματα περιοδικής κατάρτισης στο πλαίσιο του πεδίου εφαρμογής της ισχύουσας νομοθεσίας για την κατάρτιση επαγγελματιών οδηγών. Λόγω της πανδημίας, η διεξαγωγή των εν λόγω μαθημάτων επιτράπηκε μόνο με πολύ περιορισμένο αριθμό συμμετεχόντων, ενώ, σε ορισμένες περιπτώσεις, απαγορεύτηκε η διεξαγωγή κάθε μαθήματος.
                  
               
                     (8)
                  
                  
                     Σύμφωνα με τις πληροφορίες που διαβίβασε η Γερμανία, οι περιορισμοί που εφαρμόζονται όσον αφορά την αρχική και την περιοδική κατάρτιση των επαγγελματιών οδηγών απορρέουν από τα διατάγματα περί προστασίας από τον κορονοϊό των εκάστοτε ομόσπονδων κρατών, καθώς και από τον γερμανικό νόμο περί προστασίας από λοιμώξεις (3). Λόγω της συνεχούς προσαρμογής των κανόνων στην εξέλιξη της πανδημίας, η κατάσταση ήταν και παραμένει αρκετά διαφορετική σε πολλά ομόσπονδα κράτη.
                  
               
                     (9)
                  
                  
                     Στη Βάδη-Βιρτεμβέργη, για παράδειγμα, ένα από τα μέτρα που εφαρμόστηκαν ήταν η γενική απαγόρευση της οργάνωσης εκδηλώσεων, λόγω των υψηλών ποσοστών μολύνσεων. Παρότι, επί του παρόντος, στο εν λόγω κράτος επιτρέπονται, κατά κανόνα, τα μαθήματα περιοδικής κατάρτισης για επαγγελματικούς λόγους, πρέπει να τηρείται ελάχιστη απόσταση 1,5 μέτρων μεταξύ των ατόμων, γεγονός που συνεπάγεται ότι ο αριθμός των συμμετεχόντων στα μαθήματα αρχικής και περιοδικής κατάρτισης για την επιμόρφωση των επαγγελματιών οδηγών υπάγεται στους αντίστοιχους περιορισμούς.
                  
               
                     (10)
                  
                  
                     Στη Βαυαρία, για παράδειγμα, παρότι την περίοδο μεταξύ 11ης Μαΐου και 30ής Νοεμβρίου 2020 επιτρεπόταν η διεξαγωγή μαθημάτων αρχικής και περιοδικής κατάρτισης για επαγγελματίες οδηγούς, μόνο περιορισμένος αριθμός ατόμων ήταν δυνατόν να συμμετάσχει, λόγω των εφαρμοστέων κανόνων αποστασιοποίησης. Την περίοδο μεταξύ 1ης Δεκεμβρίου 2020 και 15ης Δεκεμβρίου 2020 δεν διεξήχθη κανένα μάθημα αρχικής ή περιοδικής κατάρτισης. Από τις 16 Δεκεμβρίου 2020 έως τις 6 Ιουνίου 2021, τα μαθήματα επαγγελματικής κατάρτισης απαγορεύονταν σε αστικές και αγροτικές περιοχές αν ο αριθμός των κρουσμάτων της νόσου COVID-19 σε διάστημα 7 ημερών στις εν λόγω περιοχές ήταν ίσος ή μεγαλύτερος του 100. Η Γερμανία επισημαίνει ότι ο αριθμός των κρουσμάτων σε διάστημα 7 ημερών μειώθηκε κάτω του 100 μόνο κατά το δεύτερο μισό του μήνα Μαΐου στη Βαυαρία, ενώ ορισμένες περιοχές εξακολουθούσαν να βρίσκονται πάνω από το συγκεκριμένο όριο στις 26 Μαΐου 2021.
                  
               
                     (11)
                  
                  
                     Σύμφωνα με τις πληροφορίες που διαβίβασε η Γερμανία, οι κανόνες που εκδόθηκαν σε άλλα ομόσπονδα κράτη προβλέπουν επίσης ότι τα μαθήματα μπορούν να διεξάγονται μόνο υπό σημαντικούς περιορισμούς, ιδίως όσον αφορά την τήρηση των ελάχιστων αποστάσεων μεταξύ των συμμετεχόντων, με αποτέλεσμα την έντονη μείωση της δυναμικότητας των κέντρων κατάρτισης. Σε ορισμένες περιπτώσεις, ακόμη και αν η διεξαγωγή μαθημάτων κατάρτισης επιτρέπεται, ορισμένα κέντρα κατάρτισης επέλεξαν να μην παραδίδουν μαθήματα στη διάρκεια της πανδημίας, για λόγους προφύλαξης. Αυτό οδήγησε σε σημαντική συσσώρευση καθυστερήσεων στις καταρτίσεις, οι οποίες δεν μπορούν να εξαλειφθούν παρά μόνο με αργό ρυθμό και διαδοχικά.
                  
               
                     (12)
                  
                  
                     Σύμφωνα με πληροφορίες που υπέβαλε η Γερμανική Ομοσπονδιακή Ένωση Οδικών Εμπορευματικών Μεταφορών, Εφοδιαστικής και Διάθεσης (4), η εφαρμογή μέτρων αυτού του είδους είχε ως αποτέλεσμα την αναβολή σημαντικού αριθμού μαθημάτων περιοδικής κατάρτισης, η διεκπεραίωση των οποίων θα πρέπει να γίνει διαδοχικά από τα κέντρα κατάρτισης. Με βάση πληροφορίες από τη Γερμανική Ένωση Οδικών Μεταφορών (5), μόνο το πρώτο τρίμηνο του 2021 οι καθυστερήσεις που συσσωρεύτηκαν αφορούν 5 000 επαγγελματίες οδηγούς σε αναμονή για συμμετοχή σε μαθήματα περιοδικής κατάρτισης. Σε σύγκριση με το ίδιο τρίμηνο του προηγούμενο έτους, ο αριθμός των συμμετεχόντων ανήλθε μόλις στο 60 %. Επίσης, σύμφωνα με τη Γερμανία, οι εν λόγω συσσωρευμένες καθυστερήσεις έχουν ενδεχομένως αυξηθεί εν τω μεταξύ, λόγω των αυστηρότερων μέτρων περιορισμού της κυκλοφορίας που τέθηκαν σε εφαρμογή τις τελευταίες εβδομάδες. Οι αρχές στην περιοχή της Βαυαρίας, για παράδειγμα, εκτιμούν ότι στη διάρκεια των επόμενων τριών μηνών θα πρέπει να παραδοθεί ο διπλάσιος αριθμός μαθημάτων προκειμένου να ικανοποιηθεί η ζήτηση, ενδεχόμενο μάλλον απίθανο δεδομένων των υφιστάμενων κανόνων αποστασιοποίησης.
                  
               
                     (13)
                  
                  
                     Εξάλλου, σύμφωνα με τις πληροφορίες που διαβίβασε η Γερμανία, η ανανέωση των αδειών οδήγησης ενδέχεται να παραμείνει ανέφικτη και πέραν της 30ής Ιουνίου 2021, λόγω των μέτρων που έχουν ληφθεί για την πρόληψη ή την ανάσχεση της εξάπλωσης της νόσου COVID-19.
                  
               
                     (14)
                  
                  
                     Λόγω της συμμετοχής των οικογενειακών γιατρών και, πιθανόν από τις 7 Ιουνίου 2021, των ιατρικών υπηρεσιών των επιχειρήσεων στη στρατηγική εμβολιασμού της ομοσπονδιακής κυβέρνησης της Γερμανίας και του επακόλουθου μεγάλου και αυξανόμενου φόρτου εργασίας που θα επωμιστούν, η Γερμανία αναμένει ότι το τρέχον καλοκαίρι θα προκληθούν σημαντικές επιβραδύνσεις στα ραντεβού για υποβολή στις ιατρικές εξετάσεις που απαιτούνται για την παράταση των αδειών οδήγησης.
                  
               
                     (15)
                  
                  
                     Σύμφωνα με τη Γερμανία, οι εν λόγω επιβραδύνσεις αναμένεται να αυξηθούν ιδίως από τον Ιούνιο του 2021, λόγω της προβλεπόμενης άρσης των υφιστάμενων προτεραιοτήτων στο πρόγραμμα εμβολιασμού και της συνακόλουθης αύξησης των ραντεβού για εμβολιασμούς. Μόνο τον Ιούνιο του 2021, τα ιατρεία και οι ιατρικές υπηρεσίες των επιχειρήσεων αναμένεται να λάβουν και να χορηγήσουν 14 396 850 δόσεις του εμβολίου της BioNTech. Επιπροσθέτως, η Γερμανία αναμένει την παράδοση εμβολίων των AstraZeneca, Johnson & Johnson και Curevac, σύμφωνα με τα χρονοδιαγράμματα παράδοσης των αντίστοιχων παρασκευαστών τους.
                  
               
                     (16)
                  
                  
                     Επιπλέον, η Γερμανία προβλέπει ότι, λόγω του υψηλού αριθμού κρουσμάτων της νόσου COVID-19, οι αρχές έκδοσης αδειών οδήγησης ενδέχεται να χρειαστεί να διακόψουν εκ νέου τη λειτουργία τους ή ότι δεν θα είναι εφικτό να διατηρηθεί η κανονική λειτουργία, λόγω του υψηλού αριθμού λοιμώξεων στο προσωπικό των αρχών.
                  
               
                     (17)
                  
                  
                     Στην Κάτω Σαξονία και στη Βόρεια Ρηνανία-Βεστφαλία, για παράδειγμα, πολλές αρχές έκδοσης αδειών οδήγησης παραμένουν κλειστές στο κοινό. Οι προσωπικές επισκέψεις πραγματοποιούνται μόνο κατόπιν ατομικού ραντεβού και περιορίζονται σε θέματα για τα οποία επιβάλλεται η προσωπική παρουσία. Στη Σαξονία, η μείωση των υπηρεσιών που παρέχονται με προσωπική επαφή ήδη από την έναρξη της πανδημίας δυσχέρανε σημαντικά την έκδοση αδειών οδήγησης. Σύμφωνα με τη Γερμανία, υπάρχει πιθανότητα οι εν λόγω αλλά και άλλες αρχές έκδοσης αδειών οδήγησης να διακόψουν εκ νέου τη λειτουργία τους στο μέλλον.
                  
               
                     (18)
                  
                  
                     Κατά τη Γερμανική Ομοσπονδιακή Αρχή Μηχανοκίνητων Μεταφορών (6), στις 3 Μαΐου 2021, στη Γερμανία υπήρχαν 102 426 κάτοχοι άδειας οδήγησης των κατηγοριών C, C1, CE ή C1E που λήγει μεταξύ της 1ης Ιουλίου 2021 και της 30ής Σεπτεμβρίου 2021, ενώ 10 517 ήταν οι κάτοχοι άδειας οδήγησης των κατηγοριών D, D1, DE ή D1E που λήγει το ίδιο χρονικό διάστημα. Όσον αφορά 51 799 κατόχους άδειας οδήγησης των κατηγοριών C, C1, CE, C1E και 8 331 κατόχους άδειας οδήγησης των κατηγοριών D, D1, DE ή D1E, σε συνδυασμό με τη σήμανση του κωδικού «95» για κάθε περίπτωση, τα αντίστοιχα πιστοποιητικά τους επαγγελματικής ικανότητας (ΠΕΙ) λήγουν επίσης μεταξύ 1ης Ιουλίου 2021 και 30ής Σεπτεμβρίου 2021.
                  
               
                     (19)
                  
                  
                     Σύμφωνα με τη Γερμανία, στους αριθμούς αυτούς δεν περιλαμβάνονται οι άδειες οδήγησης και τα ΠΕΙ που παρατάθηκαν κατ’ εφαρμογή του κανονισμού (ΕΕ) 2020/698 του Ευρωπαϊκού Κοινοβουλίου και του Συμβουλίου (7) και του κανονισμού (ΕΕ) 2021/267. Ως εκ τούτου, οι αρχές έκδοσης αδειών οδήγησης θα πρέπει να διεκπεραιώσουν σημαντικά μεγαλύτερο, σε σχέση με τον κανονικό, αριθμό αιτημάτων ανανέωσης αδειών οδήγησης.
                  
               
                     (20)
                  
                  
                     Όπως αναφέρει η Γερμανία, η περίοδος των τριών μηνών για τις αιτούμενες παρατάσεις θεωρείται ότι δεν υπερβαίνει τα αναγκαία όρια, λαμβανομένων υπόψη των τρεχουσών συσσωρευμένων καθυστερήσεων όσον αφορά τα μαθήματα περιοδικής κατάρτισης για επαγγελματίες οδηγούς. Η Γερμανία προβλέπει ότι η σταδιακή διάθεση των εμβολίων θα εξελιχθεί θετικά έως τις 30 Σεπτεμβρίου 2021, πράγμα που θα δώσει τη δυνατότητα να αυξηθεί ο αριθμός των ραντεβού για ιατρικές εξετάσεις αξιολόγησης της καλής φυσικής κατάστασης του οδηγού, καθώς και να βελτιωθεί η κατάσταση όσον αφορά την έλλειψη προσωπικού στις αρχές έκδοσης αδειών οδήγησης.
                  
               
                     (21)
                  
                  
                     Το αίτημα αφορά αποκλειστικά την περίοδο αναφοράς από την 1η Ιουλίου έως την 30 Σεπτεμβρίου 2021 και, ως εκ τούτου, μόνο περιορισμένο αριθμό αδειών οδήγησης και επιμορφώσεων επαγγελματιών οδηγών. Επιπλέον, τα άτομα της ομάδας που επωφελείται από αυτή την παρατεταμένη περίοδο ισχύος έχουν ήδη αποκτήσει άδεια οδήγησης ή ολοκληρώσει τουλάχιστον μία περιοδική κατάρτιση και, συνεπώς, έχουν αποδείξει την επάρκεια και τις ικανότητές τους. Κατά συνέπεια, οι αιτούμενες παρατάσεις δεν αναμένεται να οδηγήσουν σε δυσανάλογους κινδύνους όσον αφορά την ασφάλεια και την προστασία των μεταφορών.
                  
               
                     (22)
                  
                  
                     Συνεπώς, θα πρέπει να επιτραπεί στη Γερμανία να εφαρμόσει παράταση κατά τρεις μήνες των περιόδων μεταξύ της 1ης Σεπτεμβρίου 2020 και της 30ής Ιουνίου 2021 που καθορίζονται στο άρθρο 2 παράγραφος 1, για τους σκοπούς της διάταξης αυτής και του άρθρου 2 παράγραφος 3, στο άρθρο 2 παράγραφος 5 και στο άρθρο 3 παράγραφος 1 του κανονισμού (ΕΕ) 2021/267,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Επιτρέπεται στη Γερμανία να εφαρμόσει τις ακόλουθες παρατάσεις των περιόδων που καθορίζονται στο άρθρο 2 παράγραφοι 1, 3 και 5 και στο άρθρο 3 παράγραφος 1 του κανονισμού (ΕΕ) 2021/267:
            
                        α)
                     
                     
                        παράταση κατά τρεις μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 2 παράγραφος 1 του κανονισμού (ΕΕ) 2021/267, για τους σκοπούς του άρθρου 2 παράγραφοι 1 και 3 του εν λόγω κανονισμού·
                     
                  
                        β)
                     
                     
                        παράταση κατά τρεις μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 2 παράγραφος 5 του εν λόγω κανονισμού· και
                     
                  
                        γ)
                     
                     
                        παράταση κατά τρεις μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 3 παράγραφος 1 του εν λόγω κανονισμού.
                     
                  
         
            Άρθρο 2
            Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
         
         
            Βρυξέλλες, 30 Ιουνίου 2021.
            
               
                  Για την Επιτροπή
               
               Adina-Ioana VĂLEAN
               
                  Μέλος της Επιτροπής
               
            
         
         
            (1)  ΕΕ L 60 της 22.2.2021, σ. 1.
         
            (2)  Οδηγία 2003/59/ΕΚ του Ευρωπαϊκού Κοινοβουλίου και του Συμβουλίου, της 15ης Ιουλίου 2003, σχετικά με την αρχική επιμόρφωση και την περιοδική κατάρτιση των οδηγών ορισμένων οδικών οχημάτων τα οποία χρησιμοποιούνται για τη μεταφορά εμπορευμάτων ή επιβατών, για την τροποποίηση του κανονισμού (ΕΟΚ) αριθ. 3820/85 του Συμβουλίου και της οδηγίας 91/439/ΕΟΚ του Συμβουλίου και για την κατάργηση της οδηγίας 76/914/ΕΟΚ του Συμβουλίου (ΕΕ L 226 της 10.9.2003, σ. 4).
         
            (3)  Vierten Gesetzes zum Schutz der Bevölkerung bei einer epidemischen Lage von nationaler Tragweite vom 22. April 2021, BGBl. I S. 802.
         
            (4)  Bundesverband Güterkraftverkehr. Logistik und Entsorgung.
         
            (5)  Straßenverkehrsgenossenschaft.
         
            (6)  Kraftfahrt-Bundesamts.
         
            (7)  Κανονισμός (ΕΕ) 2020/698 του Ευρωπαϊκού Κοινοβουλίου και του Συμβουλίου, της 25ης Μαΐου 2020, για τη θέσπιση ειδικών και προσωρινών μέτρων λόγω της επιδημικής έκρηξης της COVID-19 και σχετικά με την ανανέωση ή επέκταση ορισμένων πιστοποιητικών, αδειών και εγκρίσεων και με την αναβολή ορισμένων περιοδικών ελέγχων και περιοδικής κατάρτισης σε ορισμένους τομείς της νομοθεσίας για τις μεταφορές (ΕΕ L 165 της 27.5.2020, σ. 10).